b'\n_START_ARTICLE_\nOda Napoleonu (Sch\xc3\xb6nberg)\n_START_PARAGRAPH_\nArnold Sch\xc3\xb6nberg: Oda Napoleonu, skladba za recitatorja, klavir in godalni kvartet oz. godalni orkester, op. 41 (1942), besedilo: Lord Byron._NEWLINE_okviren \xc4\x8das trajanja: 16 minut\n_START_SECTION_\nKomentar skladatelja\n_START_PARAGRAPH_\n\xc2\xbbKako mi je pri\xc5\xa1la na misel kompozicija Ode Napoleonu? Zveza skladateljev me je leta 1942 prosila, naj napi\xc5\xa1em komorno skladbo za njihovo koncertno sezono. Takoj sem bil prepri\xc4\x8dan, da ta skladba ne sme prezreti vznemirjenja \xc4\x8dlove\xc5\xa1tva ob zlo\xc4\x8dinih, ki so vzpodbudili to vojno. Spomnil sem se Mozartove Figarove svatbe, ki podpira zavrnitev pravice prve no\xc4\x8di, Schillerjevega Viljema Tella, Goethejevega Egmonta, Beethovnove Eroice in vedel sem, da je moralna dol\xc5\xbenost intelektualcev, da se postavimo proti tiraniji._NEWLINE_A to je bil le moj drugotni motiv. Dolgo sem premi\xc5\xa1ljeval o globljem pomenu nacisti\xc4\x8dne filozofije. Izredno me je begal en element: ni\xc4\x8dvrednost posameznikovega \xc5\xbeivljenja v primerjavi s celoto dru\xc5\xbebe ali z njenim predstavnikom: kraljico ali f\xc3\xbchrerjem. Nisem sprevidel zakaj bi morala cela generacija \xc4\x8debel ali Nemcev \xc5\xbeiveti le zato, da proizvedejo naslednjo generacijo iste vrste, katere vloga bo izpolnjevanje iste naloge - omogo\xc4\x8diti rasi pre\xc5\xbeivetje. Domneval sem celo, da \xc4\x8debele (ali mravlje) nagonsko verjamejo, da je njihova usoda, da postanejo naslednice \xc4\x8dlove\xc5\xa1ke rase, ko se bo ta uni\xc4\x8dila, prav kot so na\xc5\xa1i predhodniki - velikani, \xc4\x8darovniki, zmaji, dinozavri in drugi - uni\xc4\x8dili sami sebe, tako da je zgodnji \xc4\x8dlovek spoznal le nekaj osamljenih primerkov. Zmo\xc5\xbenost \xc4\x8debel in mravelj, da oblikujejo dr\xc5\xbeave in da \xc5\xbeivijo po pravilih in zakonih, nesmiselnih in primitivnih, kakor se nam morda zdijo - ta zmo\xc5\xbenost, edinstvena med \xc5\xbeivalmi, ima privla\xc4\x8dno podobnost z na\xc5\xa1im \xc5\xbeivljenjem, in v na\xc5\xa1i domi\xc5\xa1ljiji se je porodila zgodba, ki jih ka\xc5\xbee, kako rastejo v prevladujo\xc4\x8do mo\xc4\x8d, velikost in obliko in ustvarjajo svet, ki se neskon\xc4\x8dno razlikuje od prvotnega panja._NEWLINE_Brez takega cilja bi bilo \xc5\xbeivljenje \xc4\x8debel, skupaj s pobojem trotov in tiso\xc4\x8dih mladih matic, nesmiselno. Podobno bi bila tudi \xc5\xbertvovanja nem\xc5\xa1ke Nadrase nesmiselna brez cilja svetovne prevlade \xe2\x80\x93 le-ta je tudi mo\xc4\x8dna motivacija za posameznika._NEWLINE_Preden sem uglasbil Byronovo besedilo, sem iskal navdih v Maeterlinckovem delu \xc5\xbdivljenje \xc4\x8debel. Upal sem, da bom v njem na\xc5\xa1el potrdilo za svoja ob\xc4\x8dutja. A zgodilo se je ravno nasprotno: Maeterlinckova poeti\xc4\x8dna filozofija pozlati vse, kar ni zlato samo po sebi. Njegove razlage so tako \xc4\x8dudovite, da bi kdo morda zavrnil popravljanje njihovih napak, \xc4\x8deprav bi vedel, da so le poezija. Moral sem opustiti ta na\xc4\x8drt in za svoj namen najti drugo snov.\xc2\xab'